**Aceleași vânturi**

*Adrian Erbiceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă bântuie vântoasele de seară...

Cu-o lume-ntredeschisă mă pătrund.

Rătăcitoare-n golul furibund

Mă amăgeşte clipa solitară.

Cu cât mă-nalţ, cu-atâta mă afund.

Grea linişte mă prinde şi-nconjoară,

C-o forţă obsesiv-testamentară;

Mă bănuie ceva că îi ascund.

Desperecheate, vorbele se-ngână

De câte ori prin ele dau să trec,

Fugară clipa să n-o scap din mână.

Dar tot pe ce mă reazem cade sec,

Cum ciutura scăpată în fântână...

Şi tot aceleaşi vânturi mă petrec.

(Din vol.: De la Anna la Caiafa)